আকৌ অসম লোকসেৱা আয়োগৰ বিৰুদ্ধে ব্যাপক বিসংগতিৰ অভিযোগ। ৩০ জানুৱাৰীত আয়োগে ঘোষণা কৰা কৃষি উন্নয়ন বিষয়া চমুকৈ, ADOৰ ফলাফলত ব্যাপক খেলিমেলিৰ অভিযোগ। APSCএ প্ৰকাশ কৰা তালিকাত বাচনি কৰা হৈছিল ১১৫ গৰাকী প্ৰাৰ্থী । কিন্তু ফলাফলত সন্তুষ্ট নাছিল একাংশ বঞ্চিত প্ৰাৰ্থী। অভিযোগ অনুসৰি অভিজ্ঞ প্ৰাৰ্থীক নম্বৰ নিদি লোকসেৱা আয়োগে নীতি বৰ্হিভূত ভাবে ঘোষণা কৰিছিল ফলাফল।
স্বচ্ছ, নিকাৰ পৰিৱৰ্তে নিজ পচন্দৰ প্ৰাৰ্থী বাচনি কৰাৰো গুৰুতৰ অভিযোগ APSCৰ বিৰুদ্ধে । আবেদন দাখিল কাৰী প্ৰাৰ্থীৰ যুক্তিৰ ভিত্তিত এতিয়া ADO নিযুক্তিত স্থগিতাদেশ জাৰি কৰিছে গুৱাহাটী উচ্চ ন্যায়ালয়ে । লগতে আদালতৰ অনুমতি অবিহনে কৃষি বিভাগে নিযুক্তি দিব নোৱাৰিব বুলিও নিৰ্দেশ প্ৰদান কৰে। উল্লেখযোগ্য যে, বহু প্ৰাৰ্থীৰ অভিযোগ যে, নিশাটোৰ ভিতৰতে তালিকা সলনি কৰি পুৱাৰ ভাগলৈ ঘোষণা কৰা হৈছিল ফলাফল।
ইফালে জলসিঞ্চন বিভাগৰ নিযুক্তি প্ৰক্ৰিয়াতো ব্যাপক অনিয়ম হৈছে বুলি বিভিন্ন মহলত আলোচনা হৈছে। আচলতে এনেদৰে চাকৰিৰ নিযুক্তি প্ৰক্ৰিয়াত অনিয়ম সংঘটিত কৰি , দুৰ্নীতিৰ ক্ষেত্ৰত 'শূণ্য সহনশীল' বুলি দাবী কৰা সোণোৱাল চৰকাৰে আচলতে কি প্ৰতিপন্ন কৰিব বিচাৰিছে বুলি ক্ষোভ ৰাজ্যৰ লাখ লাখ নিৱনুৱাৰ।
